
注讬专讜讘讬谉 谞讛 注"讘 - 驻讬专讜砖 砖讟讬讬谞讝诇抓

谞讜转谞讬谉 拽专驻祝 诇注讬专, 讻诇讜诪专 诪讜住讬驻讬诐 诇注讬专 讻讚讬 拽专驻祝 砖讛讜讗 砖讘注讬诐 讗诪讛 讜砖讬专讬讬诐, 讜诪砖诐 诪转讞讬诇讬诐 诇诪讚讜讚 讗转 讛转讞讜诐, 讗诇讜 讚讘专讬 专' 诪讗讬专. 讜讞讻诪讬诐 讗讜诪专讬诐: 诇讗 讗诪专讜 拽专驻祝 讗诇讗 讘讬谉 砖转讬 注讬讬专讜转, 砖讗诐 讗讬谉 讘讬谞讬讛谉 讬讜转专 诪诪专讞拽 讝讛, 讛专讬 讛谉 谞讞砖讘讜转 讻注讬专 讗讞转.


讜讗讬转诪专 [讜谞讗诪专] 砖谞讞诇拽讜 讗诪讜专讗讬诐 讘讚讘专, 专讘 讛讜谞讗 讗诪专: 拽专驻祝 诇讝讜 讜拽专驻祝 诇讝讜, 讜讘讬讞讚 讛讜讗 砖讬注讜专 诪讗讛 讗专讘注讬诐 讜讗讞转 讗诪讛 讜诪砖讛讜. 讜讞讬讬讗 讘专 专讘 讗诪专: 讗讬谉 谞讜转谞讬谉 讗诇讗 拽专驻祝 讗讞讚 诇砖谞讬讛诐, 讜讗诐 讻谉 讛专讬 讻讘专 讗诪专 专讘 讛讜谞讗 砖诪讜住讬驻讬诐 诇注专讬诐 砖讬注讜专 砖谞讬 拽专驻驻讬诐!


讜诪砖讬讘讬诐: 爪专讬讻讗 [谞爪专讻讛 诇讜诪专] 讘砖谞讬 讛诪拽讜诪讜转, 讚讗讬 讗砖诪注讬谞谉 讛讻讗 [砖讗讬诇讜 讛讬讛 诪砖诪讬注 诇谞讜 专拽 讻讗谉] 诇讙讘讬 讛讞讜诪讛 砖谞驻专爪讛, 讛讬讬转讬 讗讜诪专 鈥� 诪砖讜诐 讚讛讜讛 诇讬讛 [砖讛讬讛 诇讜] 爪讚 讛讬转专 诪注讬拽专讗 [诪转讞讬诇讛], 砖讛专讬 讛讬讜 砖谞讬 讞诇拽讬 讛注讬专 拽讜讚诐 诇讻谉 注讬专 讗讞转 诪诪砖. 讗讘诇 讛转诐 [砖诐] 讘砖转讬 讛注讬讬专讜转, 讗讬诪讗 [讗诪讜专] 砖诇讗, 讜讻讚讬 诇讛讞砖讬讘 讗转 砖转讬 讛注讬讬专讜转 讻诪讞讜讘专讜转 爪专讬讱 砖讬讛讬讜 诪专讜讞拽讜转 专拽 讻砖讬注讜专 拽专驻祝 讗讞讚 讘诇讘讚.


讜诇讛讬驻讱, 讜讗讬 讗砖诪注讬谞谉 讛转诐 [讜讗讬诇讜 讛讬讛 诪砖诪讬注 诇谞讜 专拽 砖诐] 诇讙讘讬 讛注讬讬专讜转, 讛讬讬转讬 讗讜诪专 鈥� 诪砖讜诐 讚讚讞讬拽讗 转砖诪讬砖转讬讬讛讜 [砖讚讞讜拽 转砖诪讬砖谉], 砖讗讬谉 砖讬注讜专 拽专驻祝 讗讞讚 讘诇讘讚 诪住驻讬拽 诇砖转讬 讛注专讬诐 讬讞讚 诇讛砖转诪砖 讘讜, 讗讘诇 讛讻讗 讚诇讗 讚讞讬拽 转砖诪讬砖转讬讬讛讜 [讻讗谉 砖讗讬谉 砖讬诪讜砖诐 讚讞讜拽] 讻讬讜谉 砖讛诪拽讜诐 讛驻谞讜讬 讛讜讗 讘转讜讱 讛注讬专 注爪诪讛 讜诇驻谞讬 砖谞驻专爪讛 讞讜诪转讛 讻诇诇 诇讗 讛讬讛 爪讜专讱 讘砖讟讞 讝讛 鈥� 讗讬诪讗 [讗诪讜专] 砖诇讗, 讜讬讛讗 讚讬 讘砖讬注讜专 拽专驻祝 讗讞讚, 注诇 讻谉 爪专讬讻讗 [谞爪专讻讛 诇讛讬讗诪专].


讜砖讗诇讜: 讜讻诪讛 讛讜讬 [讛专讬讛讜] 讛诪专讞拽 砖诪讜转专 砖讬讛讗 讘讬谉 讛讬转专 (讛拽讜 讛讚诪讬讜谞讬 砖讘讬谉 专讗砖讬 讛拽砖转) 诇诪专讻讝 讛拽砖转 注爪诪讛 讘注讬专 讛注砖讜讬讛 讻拽砖转? 专讘讛 讘专 专讘 讛讜谞讗 讗诪专: 讗诇驻讬诐 讗诪讛, 讜讗讬诇讜 专讘讗 讘专讬讛 [讘谞讜] 砖诇 专讘讛 讘专 专讘 讛讜谞讗 讗诪专: 讗驻讬诇讜 讬转专 诪讗诇驻讬诐.


讗诪专 讗讘讬讬: 讻讜讜转讬讛 [讻讚注转讜] 砖诇 专讘讗 讘专讬讛 [讘谞讜] 砖诇 专讘讛 讘专 专讘 讛讜谞讗 诪住转讘专讗 [诪住转讘专], 讚讗讬 讘注讬 讛讚专 讗转讬 [砖讗诐 讬专爪讛 讬讞讝讜专 讜讬讘讜讗] 讚专讱 讘转讬诐 砖诇 讛拽砖转 诪讻诇 讞诇拽 砖诇 讛注讬专 讗诇 讛拽爪讛 砖诇讛, 讜诪砖诐 讬注讘讜专 讗诇 讛拽爪讛 讛砖谞讬, 讜谞诪爪讗 砖讗讬谉 诇讞诇拽 讗诐 讛讬讛 讛讬转专 专讞讜拽 讗讜 拽专讜讘.


讗 谞讗诪专 砖讗诐 讛讬讜 砖诐 讙讚讜讚讬讜转 讙讘讜讛讜转 注砖专讛 讟驻讞讬诐 鈥� 讛专讬 讛谉 谞讞砖讘讜转 讻讞诇拽 诪谉 讛注讬专 讜诪讛谉 诪讜讚讚讬诐 讗转 转讞讜诪讛. 讜砖讜讗诇讬诐: 诪讗讬 [诪讛 讛谉] 讙讚讜讚讬讜转 讗诇讛? 讗诪专 专讘 讬讛讜讚讛: 讛讻讜讜谞讛 诇砖诇砖 诪讞讬爪讜转 砖讗讬谉 注诇讬讛谉 转拽专讛. 砖讗讬谞谉 诇讙诪专讬 讘讘讞讬谞转 讘讬转, 讗讘诇 专讗讜讬讜转 讛谉 诇讛爪讟专祝 诇注讬专.


讗讬讘注讬讗 诇讛讜 [谞砖讗诇讛 诇讛诐 诇诇讜诪讚讬诐]: 砖转讬 诪讞讬爪讜转 讜讬砖 注诇讬讛谉 转拽专讛, 诪讛讜 讚讬谞谉, 讛讗诐 谞讞砖讘讜转 讗祝 讛谉 讻讘讬转 讗讜 诇讗? 转讗 砖诪注 [讘讜讗 讜砖诪注] 诪诪讛 砖砖谞讬谞讜 讘转讜住驻转讗: 讗诇讜 砖诪转注讘专讬谉 讜谞讞砖讘讬诐 注诐 讛注讬专 诇诪讚讬讚转 讛转讞讜诐: 谞驻砖, 讻诇讜诪专 讘讬转 砖注诇 讛拽讘专 砖讬砖 讘讛 讗专讘注 讗诪讜转 注诇 讗专讘注 讗诪讜转, 讜讻谉 讛讙砖专 讗讜 讛拽讘专 砖讬砖 讘讛谉 讘讬转 讚讬专讛, 讜讘讬转 讛讻谞住转 讘转谞讗讬 砖讬砖 讘讛 讘讬转 讚讬专讛 诇讞讝谉 (讗讜 诇砖诪砖), 讜讗讬谞讜 诪砖诪砖 专拽 诇转驻讬诇讛 讘讝诪谞讬诐 诪住讜讬诪讬诐. 讜讻谉 讘讬转 注讘讜讚讛 讝专讛 砖讬砖 讘讛 讘讬转 讚讬专讛 诇讻讜诪专讬诐, 讜讻谉 讗讜专讜讜转 讛住讜住讬诐 讜讻谉 讛讗讜爪专讜转 (讛诪讞住谞讬诐) 砖讘砖讚讜转 讜讬砖 讘讛谉 讘讬转 讚讬专讛, 讜讛讘讜专讙谞讬谉 砖讘转讜讻讛 砖讘转讜讱 讛砖讚讛 砖讛诐 诪讙讚诇讬 砖诪讬专讛 拽讟谞讬诐. 讜讻谉 讛讘讬转 砖讘讬诐 砖诪爪讜讬 注诇 讗讬 讘转讜讱 讗讙诐 讗讜 讬诐, 讛住诪讜讱 诇注讬专 讘转讜讱 砖讘注讬诐 讗诪讛 鈥� 讛专讬 讗诇讜 诪转注讘专讬谉 注诪讛.


讜讗诇讜 砖讗讬谉 诪转注讘专讬谉 注诪讛: 谞驻砖 砖谞驻专爪讛 诪砖转讬 专讜讞讜转讬讛 讗讬诇讱 讜讗讬诇讱, 讜讻谉 讛讙砖专 讜讛拽讘专 砖讗讬谉 诇讛谉 讘讬转 讚讬专讛, 讜讘讬转 讛讻谞住转 砖讗讬谉 诇讛 讘讬转 讚讬专讛 诇讞讝谉, 讜讘讬转 注讘讜讚讛 讝专讛 砖讗讬谉 诇讛 讘讬转 讚讬专讛 诇讻讜诪专讬诐, 讜讗讜专讜讜转 讜讗讜爪专讜转 砖讘砖讚讜转 讗诐 讗讬谉 诇讛谉 讘讬转 讚讬专讛 讜讗讬谞诐 诪砖诪砖讬诐 诇诪讙讜专讬 讗讚诐, 讜讻谉 讘讜专 讜砖讬讞 (讘讜专 诪讜讗专讱), 讜诪注专讛 (讘讜专 砖讬砖 注诇讬讜 讙讙) 讜讙讚专 讜砖讜讘讱 砖讘转讜讻讛, 讘转讜讱 讛砖讚讛, 讜讻谉 讛讘讬转 砖讘住驻讬谞讛 砖讗讬谞讜 拽讘讜注 讘诪专讞拽 砖讘注讬诐 讗诪讛 诇注讬专 鈥� 讗讬谉 讗诇讜 诪转注讘专讬谉 注诪讛.


拽转谞讬 诪讬讛转 [诪讻诇 诪拽讜诐 诇诪讚谞讜]: 谞驻砖 砖谞驻专爪讛 诪砖转讬 专讜讞讜转讬讛 讗讬诇讱 讜讗讬诇讱 鈥� 砖讜讘 讗讬谞讛 诪爪讟专驻转 讗诇 讛注讬专. 诪讗讬 诇讗讜 讚讗讬讻讗 [讛讗诐 诇讗 诪讚讜讘专 讻讗谉 砖讬砖] 转拽专讛 注诇 讛谞驻砖 讛讝讜, 讛专讬 砖砖转讬 讛诪讞讬爪讜转 砖谞砖讗专讜 砖诇讬诪讜转, 讗祝 砖讬砖 注诇讬讛谉 转拽专讛, 讗讬谞谉 诪爪讟专驻讜转 诇转讞讜诐 讙讜讚诇讛 砖诇 讛注讬专! 讜诪砖讬讘讬诐: 诇讗! 诪讚讜讘专 讻讗谉 讘诪拽专讛 讚诇讬讻讗 [砖讗讬谉] 注诇讬讛谉 转拽专讛.


讜砖讜讗诇讬诐: 讘讬转 砖讘讬诐 诇诪讗讬 讞讝讬 [诇诪讛 讛讜讗 专讗讜讬] 讗诐 讗讬谞谞讜 诪诪砖 讞诇拽 诪谉 讛讬砖讜讘. 讗诪专 专讘 驻驻讗: 讘讬转 砖注砖讜讬 诇驻谞讜转 讘讜 讻诇讬诐 砖讘住驻讬谞讛 诇驻讬 砖注讛.


讜诪转讜讱 砖讛讘讬讗讜 转讜住驻转讗 讝讜 砖讜讗诇讬诐 注诇 讚讘专讬讛: 讜讛讗诐 诪注专讛 讗讬谉 诪转注讘专转 注诪讛 (注诐 讛注讬专), 讜讛转谞讬 [讜讛专讬 砖谞讛] 专' 讞讬讬讗: 诪注专讛 诪转注讘专转 注诪讛! 讗诪专 讗讘讬讬: 讻砖讬砖 讘谞讬谉 注诇 驻讬讛 砖诇 讛诪注专讛 鈥� 讗讝 诪爪讟专驻转 讛讬讗 诇讛讬讜转 讻讘讬转 讛讘谞讜讬 住诪讜讱 诇注讬专.


讜转讜讛讬诐: 讗诐 讗诪谞诐 讬砖 讘谞讬谉 注诇 驻讬讛, 诇砖诐 诪讛 诪讜讝讻专转 讛诪注专讛, 讜转讬驻讜拽 诇讬讛 [讜转爪讗 诇讜] 讛诇讻讛 讝讜 诪砖讜诐 讘谞讬谉 讙讜驻讬讛 [注爪诪讜] 砖专讗讜讬 诇讛爪讟专祝 诇注讬专! 讜拽讜讘注讬诐: 诇讗 爪专讬讻讗 [谞爪专讻讛] 讗诇讗 诇讛砖诇讬诐, 砖讗诐 讛讘讬转 拽讟谉 诪讗讚, 讜讬讞讚 注诐 讛诪注专讛 砖讟讞讜 讗专讘注 讗诪讜转 注诇 讗专讘注 讗诪讜转 (砖讛讜讗 讛砖讬注讜专 讛诪讬谞讬诪诇讬 诇讘讬转) 鈥� 讛专讬 讛诪注专讛 诪爪讟专驻转.


讘 讻诇 诪讛 砖谞讗诪专 讘拽砖专 诇注讬专讜讘讬 转讞讜诪讬谉 诪讚讜讘专 讘注讬专 讘谞讜讬讛 诪诪砖. 讗诪专 专讘 讛讜谞讗: 讬讜砖讘讬 爪专讬驻讬谉, 讛讬讜砖讘讬诐 讘讘转讬诐 讛拽诇讜注讬诐 拽砖 讜注谞驻讬 注专讘讜转, 讗讬谞诐 谞讞砖讘讬诐 讻讬讜砖讘讬 注讬专, 讜讗讬谉 诪讜讚讚讬谉 诇讛谉 转讞讜诐 讗诇讗 诪驻转讞 讘转讬讛谉, 讜讗讬谉 诪爪专驻讬诐 讻诪讛 爪专讬驻讬诐 诇讛讬讞砖讘 讻注讬专 诪诪砖.


诪转讬讘 [诪拽砖讛] 专讘 讞住讚讗: 讛诇讗 谞讗诪专 讘讘谞讬 讬砖专讗诇 讘讛讬讜转诐 讘诪讚讘专 "讜讬讞谞讜 注诇 讛讬专讚谉 诪讘讬转 讛讬砖诪转 注讚 讗讘诇 讛砖讬讟讬诐 讘注专讘讜转 诪讜讗讘" (讘诪讚讘专 诇讙, 诪讟), 讜讗诪专 专讘讛 讘专 讘专 讞谞讗 讗诪专 专' 讬讜讞谞谉: 诇讚讬讚讬 讞讝讬 诇讬 讛讛讜讗 讗转专讗, 讜讛讜讬 转诇转讗 驻专住讬 注诇 转诇转讗 驻专住讬 [讗谞讬 注爪诪讬 专讗讬转讬 讗讜转讜 诪拽讜诐, 讜讛专讬讛讜 砖诇砖 驻专住讜转 注诇 砖诇砖 驻专住讜转] 砖讛诐 砖谞讬诐 注砖专 诪讬诇.


讜转谞讬讗 [讜砖谞讬谞讜 讘讘专讬讬转讗]: 讻砖讛谉 谞驻谞讬谉 诇爪专讻讬讛诐 讘讛讬讜转诐 讘诪讚讘专 鈥� 讗讬谉 谞驻谞讬谉 诇讗 诇驻谞讬讛谉 (诇驻谞讬 诪讛诇讱 讛诪讞谞讛), 讜诇讗 诇爪讚讬讛谉 诪驻谞讬 讻讘讜讚 讛砖讻讬谞讛, 讗诇讗 诇讗讞专讬讛谉 (诇讗讞讜专讬 讛诪讞谞讛). 诪砖诪注 砖讗祝 讘讬讜诐 讛砖讘转, 讻砖讛讬讜 爪专讬讻讬诐 诇讛讬驻谞讜转 诇爪专讻讬讛诐, 讛讬讜 讛讜诇讻讬诐 诇讻诇 讗讜专讱 讛诪讞谞讛 砖讛讜讗 讙讚讜诇 讘讛专讘讛 诪讗诇驻讬讬诐 讗诪讛 (砖讛诐 砖谞讬 诪讬诇讬谉 讘诇讘讚). 讜讗诐 讻谉 讘专讜专 砖诪讞谞讛 讬砖专讗诇 谞讞砖讘 讻注讬专 讗祝 砖讛讬讛 诪讜专讻讘 诪讗讛诇讬诐 讘诇讘讚. 讜讻讬爪讚 讗诪专 专讘 讛讜谞讗 砖讬讜砖讘讬 爪专讬驻讬谉 讗讬谞谉 谞讞砖讘讬诐 讻注讬专?


讗诪专 诇讬讛 [诇讜] 专讘讗: 讚讙诇讬 诪讚讘专 (讘谞讬 讬砖专讗诇 砖讛诇讻讜 讘"讚讙诇讬诐" 讜诪讞谞讛 讘诪讚讘专) 拽讗诪专转 [讗诪专转]? 讻讬讜谉 讚讻转讬讘 讘讛讜 [砖谞讗诪专 讘讛谉] "注诇 驻讬 讛' 讬讞谞讜 讜注诇 驻讬 讛' 讬住注讜" (讘诪讚讘专 讟, 讻) 鈥� 讻诪讗谉 讚拽讘讬注 讚诪讬 [讻诪讬 砖拽讘讜注 诇讛诐 诪拽讜诐 谞讞砖讘讬诐], 讜拽讘讬注转 诪拽讜诐 砖注诇 驻讬 讚讬讘讜专 讛', 拽讘讬注讜转 讙诪讜专讛 讛讬讗.


讗诪专 专讘 讞讬谞谞讗 讘专 专讘 讻讛谞讗 讗诪专 专讘 讗砖讬: 讗诐 讬砖 砖诐 讘诪讞谞讛 讛爪专讬驻讬诐 砖诇砖 讞爪讬专讜转 砖诇 砖谞讬 讘转讬诐 讘谞讜讬讬诐 讻专讗讜讬 讘讻诇 讞爪专 鈥� 讛讜拽讘注讜 诇讛讬讜转 讻诪拽讜诐 讬砖讜讘, 砖讻谉 转讞讜诪讬谉 谞诪讚讚讬诐 诪拽爪讛 讛注讬专.


讻讬讜谉 砖讛讜讝讻专讜 讬讜砖讘讬 爪专讬驻讬谉 讗诪专 专讘 讬讛讜讚讛 讗诪专 专讘: 讬讜砖讘讬 爪专讬驻讬谉 (专讜注讬诐 讛注讜讘专讬诐 诪诪拽讜诐 诇诪拽讜诐 注诐 爪讗谞诐 讜讗讬谞诐 砖讜讛讬诐 讘诪拽讜诐 讗讞讚 讗诇讗 讝诪谉 拽爪专) 讜讛讜诇讻讬 诪讚讘专讜转 注诐 诪砖驻讞转诐 鈥� 讞讬讬讛谉 讗讬谞谉 讞讬讬诐 砖讞讬讬讛诐 拽砖讬诐 讘讬讜转专, 讜谞砖讬讛谉 讜讘谞讬讛谉 讗讬谞谉 砖诇讛谉 讻驻讬 砖讬讘讜讗专 诇讛诇谉.


转谞讬讗 谞诪讬 讛讻讬 [砖谞讬谞讜 讘讘专讬讬转讗 讙诐 讻谉 讻讱] 讗诇讬注讝专 讗讬砖 讘讬专讬讗 讗讜诪专: 讬讜砖讘讬 爪专讬驻讬谉 讻讬讜砖讘讬 拽讘专讬诐. 讜注诇 讛谞讜砖讗 讗转 讘谞讜转讬讛谉 讛讜讗 讗讜诪专 "讗专讜专 砖讻讘 注诐 讻诇 讘讛诪讛" (讚讘专讬诐 讻讝, 讻讗).


讜砖讜讗诇讬诐: 诪讗讬 讟注诪讗 [诪讛 讛讟注诐] 谞讗诪专讜 讚讘专讬诐 讗诇讜 注诇 讘谞讜转讬讛诐? 注讜诇讗 讗诪专: 诪驻谞讬 砖讗讬谉 诇讛谉 诪专讞爪讗讜转 讜讛讜诇讻讬诐 讛讙讘专讬诐 诇专讞讜抓 讘诪拽讜诐 专讞讜拽, 讜讬砖 诇讞讜砖 砖诪讗 讘讝诪谉 砖讛诇讻讜 讘注诇讬讛谉 谞讗驻讜 讛谞砖讬诐, 讜讗讬谉 讬诇讚讬讛谉 砖诇讛诐. 讜专' 讬讜讞谞谉 讗诪专: 诪驻谞讬 砖诪专讙讬砖讬谉 讝讛 诇讝讛 讘讟讘讬诇讛 砖讻诪讜 讘注诇讬讛谉 讛讬讜 讛谉 讛讜诇讻讜转 诇讟讘讜诇 讘诪拽讜诐 专讞讜拽, 讜诪讗讞专 砖讛诪拽讜诐 拽讟谉 讜讛讻诇 讬讜讚注讬诐 诪转讬 讛讜诇讻讜转 讛谞砖讬诐 诇讟讘讜诇, 驻注诪讬诐 诪砖转诪砖 讘讬讚讬注讛 讝讜 讗讚诐 砖讗讬谞讜 讛讙讜谉 讜诪谞讗祝 注诐 讛谞砖讬诐.


讜砖讜讗诇讬诐: 诪讗讬 讘讬谞讬讬讛讜 [诪讛 讛讛讘讚诇 讘讬谞讬讛诐 诇诪注砖讛]? 讗讬讻讗 讘讬谞讬讬讛讜 [讬砖 讘讬谞讬讛诐 讛讘讚诇 诇诪注砖讛] 谞讛专讗 讚住诪讬讱 诇讘讬转讗 [谞讛专 讛住诪讜讱 诇讘讬转] 讜专讗讜讬 诇讟讘讬诇讛 讜诇讗 诇专讞讬爪讛. 讜诇讻谉 诇砖诐 讟讘讬诇讛, 讗讬谉 讛谞砖讬诐 诪专讞讬拽讜转 讜讗讬谉 诇讞砖讜砖 诇讛谉. 讗讘诇 诇诪专讞爪讗讜转, 诪专讞讬拽讬诐 讛讘注诇讬诐 诇诇讻转.


讙 讻讬讜谉 砖谞讝讻专讜 诪拽讜诪讜转 讬砖讜讘 砖讜谞讬诐, 诪讝讻讬专讬诐 诪讛 砖讗诪专 专讘 讛讜谞讗 讘讚讜诪讛 诇讝讛: 讻诇 注讬专 砖讗讬谉 讘讛 讬专拽 鈥� 讗讬谉 转诇诪讬讚 讞讻诐 专砖讗讬 诇讚讜专 讘讛, 诪驻谞讬 讞砖砖 诇讘专讬讗讜转讜. 讜砖讜讗诇讬诐: 诇诪讬诪专讗 [讛讗诐 诇讜诪专] 诪讻讗谉 砖讬专拽 诪注诇讬讗 [诪注讜诇讛] 讛讜讗? 讜讛转谞讬讗 [讜讛专讬 砖谞讬谞讜 讘讘专讬讬转讗]: 砖诇砖讛 讚讘专讬诐 诪专讘讬谉 讗转 讛讝讘诇 讜讻讜驻驻讬谉 讗转 讛拽讜诪讛, 讜谞讜讟诇讬诐 讗讞讚 诪讞诪砖 诪讗讜转 诪诪讗讜专 注讬谞讬讜 砖诇 讗讚诐, 讜讗诇讜 讛谉:

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

